Időskori gyász az idősotthon intézményén belül
Személyes tapasztalataim és a kutatásaim alapján határozottan megállapítom, hogy szükség van gyászfeldolgozó alkalmakra az idősotthon intézményén belül is, mert ezek az időskorba lépők, időskorban élő emberek annyi mindenen keresztül mentek már az életük során. Ezek az események nem múlnak el nyomtalanul, hanem folyamatosan hordozzák hatásaikat a szívükben és a lelkükben. Egy kicsit megkopottan vagy éppen nagyon is élesen emlékeznek azokra a dolgokra. Dolgozatom készítése közben tudtam meg, hogy több kutatás is kimutatta (Lampek, 2015), hogy Magyarországon 2050-re az akkori lakosságnak 30%-a lesz nyugdíjas. Ez a megállapítás megerősít engem is abban, hogy egy idősödő társadalomban mennyire fontos, hogy az időskorban élők, illetve időskorba lépők segítséget kapjanak. Elsősorban szeretteiktől, ha sajnos nincsenek már vagy lemondtak róluk, akkor pedig valamilyen intézményesített formában, az ott dolgozóktól és bentlakóktól. (Gondoljunk csak Magyarországon arra a körülbelül 32.000 idősre, akik idősek otthonában élnek.) A gyász a veszteségeinkre adott reakció, ahogyan sokan megfogalmazták a kutatók közül. Ez megerősített abban, hogy a gyászon nem csak a halál állapotát, az elmúlást lehet érteni, hanem kiterjedhet a fizikai, pszichológiai, társadalmi, lelki és érzelmi szintekre is (Mayfield, 2014). Ezek mellett rámutat egy partner kapcsolat felbomlására, költözésre, munkanélkülivé válásra, nyugdíjkorba való lépésre (Pilling, 2010) vagy egy másik embertől való elválásra, hosszantartó betegségre (Antholzer, 2001). Kutatásom során ráláthattam, hogy egy idős személy mennyi mindennel küzdhet vagy éppen megküzdött már élete során, milyen sok hatás érheti, amivel fontos foglalkozni egy gyászfeldolgozás során. Úgy gondolom, az önsegítő csoportnak nagyon nagy szerepe lehet az idősemberek gyászfeldolgozásában, mert az ilyen csoportok közösségi teret biztosítanak a gyászolóknak, ahol megerősödhetnek, elfogadást élhetnek meg, ami által elősegíthetik a lelki egyensúly és a belső feldolgozás folyamatát az életükben. A tagok tanulhatnak egymástól, segíthetik egymást a gyász, a veszteség feldolgozásában. A mentálhigiénés programterv is fontos támogatást nyújt a gyászfeldolgozás során. Ezek a programok biztonságos teret biztosítanak az érzések megélésre, a veszteség jelentésének a megértésére és a fokozatos alkalmazkodásra az új élethelyzethez. Mentálhigiénés szempontból a gyászfeldolgozás nem csak a fájdalom enyhítését célozza meg, hanem a belső erőforrások megerősítését is szolgálja.
Időskor, Mentálhigiénés programterv, Önsegítő csoport, Időskori gyász, Gyász
Networked Digital Library of Theses and Dissertations